Elke streek het mos maar sy eie dialek en ou “goeterjies” wat ons by die taal byvoeg. Jy herken iemand sommer vinnig aan sy herkoms as jy ’n fyn oor het vir sy taalgebruik. Komende van Namibia waar ons so baie van ons segoed van die Namataal geleen het, word ek dikwels beskuldig dat ek “plat” Afrikaans praat.
Maar ek dink dat Namakwaland definitief sy eie taal geskep het. Dit val so lekker op die oor. Soms wanneer ek tussen Namakwalanders sit voel dit vir my amper soos ’n oorsese kuier want ek verstaan nie die helfte van die gesprek nie. Hulle beskrywings en benoemings is volrond en ryk en as jy tyd afstaan om so ’n bietjie ondersoek in te stel kom jy agter dat hulle iets beskryf presies soos hulle die waarneem.
Ek het ’n pragtige voorbeeld hiervan gevind - PJ Lerm – 1997 Variasie in die Afrikaanse Taalgebruik van leerlinge aan ’n Namakwalandse Hoërskool.